Cilliers Brink van Tshwane-metro gesels met PodlitiekCilliers Brink gesels met Podlitiek oor die Tshwane-metro, koalisie politiek en die DA. Foto: Twitter.com Opgestel deur die Podlitiek-span In hierdie onderhoudepisode gesels die Podlitiek-aanbieders, Daniël Eloff en Daniel du Plessis met Cilliers Brink. Brink is tans ’n lid van die Tshwane-metro se burgemeesterskomitee en verbonde aan die Demokratiese Alliansie (DA). Podlitiek se twee Daniels vra vir Brink oor die samewerkingsverhouding tussen die DA en die EFF in die Tshwane-stadsraad. Brink verduidelik hoe die verhouding ’n moeilike een is met vele uitdagings, maar dat hul administrasie trots is op die vordering wat die stad gemaak het sedert Augustus 2016. Brink vertel verder dat baie van die vordering in die stad nie as tasbare verskille gesien kan word nie en dat baie tyd en moeite in die stabilisering van die stad se finansies ingegaan het – vordering wat die inwoners van Pretoria nie noodwendig onmiddellik kan raaksien nie. Du Plessis daag Brink uit met vrae oor koalisiepolitiek en die DA se onlangse rekord wat taal- en kultuurkwessies betref. Brink kondig verder aan dat hy op die DA se lys is om in Mei 2019, ná die nasionale verkiesing, ’n lid van die wetgewer te word. Die episode sluit af met ’n paar insette oor wêreldwye tendense en hoe dit Suid-Afrika beïnvloed.